
RAPORT COMUN
asupra propunerii legislative pentru modificarea şi completarea Ordonanţei de urgenţă a Guvernului nr. 64/2012 privind modificarea unor acte normative şi pentru reglementarea unor măsuri tranzitorii în domeniul executării unor creanţe datorate statului
 
 În conformitate cu prevederile art. 95 din Regulamentul Camerei Deputaţilor, republicat,  Comisia pentru agricultură, silvicultură, industrie alimentară şi servicii specifice şi Comisia pentru buget, finanţe şi bănci au fost sesizate spre dezbatere în fond, cu propunerea legislativă pentru modificarea şi completarea Ordonanţei de urgenţă a Guvernului nr. 64/2012 privind modificarea unor acte normative şi pentru reglementarea unor măsuri tranzitorii în domeniul executării unor creanţe datorate statului, transmis cu adresa  Plx.590 din 16 decembrie 2013.
Senatul în calitate de primă Cameră sesizată a respins propunerea legislativă în şedinţa din 10 decembrie  2013.

La întocmirea raportului comun s-a avut în vedere avizul favorabil al Consiliului Legislativ  nr. 660/02.07.2013, punctul de vedere negativ al Guvernului, precum şi avizele negative primite de la Comisia pentru politică economică, reformă şi privatizare şi Comisia pentru administraţie publică şi amenajarea teritoriului.
Propunerea legislativă are ca obiect de reglementare :

· modificarea art. 6 alin. (5) din Legea nr. 268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, cu modificările şi completările ulterioare, în sensul prelungirii termenului în care Agenţia Domeniilor Statului transferă sumele colectate în conturile corespunzătoare de venituri ale bugetului de stat la 5 zile lucrătoare de la încasare, în prezent acest termen fiind de 2 zile lucrătoare;
· completarea Ordonanţei de urgenţă a Guvernului nr. 64/2012 privind modificarea unor acte normative şi pentru reglementarea unor măsuri tranzitorii în domeniul executării unor creanţe datorate statului, cu un nou articol, art. VII, prin care se stabileşte ca Ministerul Agriculturii şi Dezvoltării Rurale şi Ministerul Finanţelor Publice să întocmească norme metodologice de aplicare unitară a Ordonanţei de urgenţă nr. 64/2012.
Potrivit prevederilor art. 61 şi 63 din Regulamentul Camerei Deputaţilor, republicat, membrii Comisiei pentru buget, finanţe şi bănci au examinat propunerea legislativă, în şedinţa din 11 februarie 2014, iar membrii Comisiei pentru agricultură, silvicultură, industrie alimentară şi servicii specifice, au dezbătut propunerea legislativă în data de 19 februarie 2014.
Din totalul de 32 de membri ai Comisiei pentru buget, finanţe şi bănci au fost prezenţi la dezbatere 29 deputaţi.
Din totalul de 37 de membri ai Comisiei pentru agricultură, silvicultură, industrie alimentară şi servicii specifice au fost prezenţi la dezbatere 36 deputaţi.
În conformitate cu prevederile art. 54 şi 55 din Regulamentul Camerei Deputaţilor, republicat, la dezbateri a participat ca invitat domnul Dan Manolescu - Secretar de Stat Ministerul Finanţelor Publice.
În urma examinării propunerii legislative şi a opiniilor examinate, membrii celor două comisii au hotărât în şedinţe separate, în unanimitate, respingerea propunerii legislative din următorul motiv:

· există acte normative în vigoare care reglementează propunerile cuprinse în textul iniţiativei legislative;
În raport de obiectul şi conţinutul său, propunerea legislativă face parte din categoria legilor ordinare.

Conform prevederilor art. 75 alin.(1) din Constituţia României, republicată şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

